Onkološki inštitut Ljubljana na podlagi določb Zakona o znanstvenoraziskovalni in inovacijski dejavnosti (Uradni list RS, št. 186/21), Uredbe o financiranju znanstvenoraziskovalne dejavnosti iz Proračuna Republike Slovenije (Uradni list RS, št. 35/22) in Splošnega akta o stabilnem financiranju znanstvenoraziskovalne dejavnosti (Uradni list RS št. 87/2022) objavlja

**JAVNI RAZPIS ZA KANDIDATA ZA MLADEGA RAZISKOVALCA PRI ZNANEM MENTORJU V LETU 2023**

1. Predmet javnega razpisa

Predmet javnega razpisa je izbor kandidatov za financiranje usposabljanja mladega raziskovalca za pridobitev doktorata znanosti, pri izbranem mentorju za raziskovalno področje Onkologija.

1. **Mentorji in prosta mesta**

Prijavitelji se lahko prijavijo na razpisana mesta pri izbranem glavnem mentorju navedenem v nadaljevanju, v okviru znanstvenih ved in na izbranih raziskovalnih področjih.

Če je prijavljenih kandidatov za mladega raziskovalca pri mentorju več, se ti razvrstijo glede na doseženo skupno oceno po kriterijih izbire. Izbran je najbolje ocenjeni prijavitelj. V primeru, da izbrani kandidat odstopi oziroma zavrne mesto kandidata mladega raziskovalca, se za kandidata za mladega raziskovalca izbere naslednji prijavitelj glede na skupno doseženo oceno. Izbira je dokončna po tem, ko Onkološki inštitut Javno agencijo za raziskovalno dejavnost RS obvesti o rezultatih javnega razpisa.

Predstavitev mentorjev:

**dr. Gorana Gašljević, dr. med. (ggasljevic@onko-i.si )**

 **Raziskovalno področje mentorja:** onkologija, limfoproliferativne bolezni

Na Oddelku za patologijo OIL bo delo potekalo v okviru programske skupine Značilnosti malignih neoplazem pomembnih za diagnozo, napoved poteka bolezni in izida zdravljenja (P3-0289). Skupina se v svojih raziskavah ukvarja z značilnostmi predrakavih in rakavih sprememb pomembnih za preprečevanje, zgodnje odkrivanje in napovednih dejavnikov, ki lahko vplivajo na izid zdravljenja malignih neoplazem.

**Raziskovalna tema:** limfom plaščnih celic

Limfomi nastajajo zaradi nenadzorovanega razraščanja celic limfatičnega tkiva. So klonske bolezni, ki nastanejo z maligno preobrazbo celic B, T ali NK. Predstavljajo 3-6% vseh malignih neoplazem. Incidenca raste zaradi staranja prebivalstva. Po podatkih Registra raka je bilo leta 2019 v Sloveniji približno 900 novodiagnosticiranih limfomov. Od tega največji delež predstavljajo zreli limfomi B med katere sodi tudi limfom plaščnih celic (angl. mantle cell lymphoma, MCL). Na Oddelkih za patologijo in citopatologijo Onkološkega inštituta Ljubljana diagnosticiramo večino primerov novonastalih limfomov v Sloveniji. Z vidika patogeneze in razumevanja nastanka bolezni, gre za hitro razvijajoče se področje. Poleg preučevanja limfomskih celic, je zadnje čase vse bolj v ospredju analiza celic tumorskega mikrookolja (TMO), ki ima velik pomen pri nastanku limfomov predvsem zaradi interakcij med neoplastičnimi celicami in celicami TMO. Pri klasičnem Hodgkinovem limfomu je TMO najbolj raziskano, relativno malo pa je o TMO znanega pri MCL, še posebej pri posameznih podtipih MCL , ki so pomembni za prognozo, izid zdravljenja ter iskanje novih tarč za zdravljenje. V našem raziskovalnem delu se želimo osredotočili na preučevanje sestave TMO v pri različnih podtipih MCL in preveriti ali lahko na podlagi razlik v TMO sklepamo na prognozo bolezni. V raziskovalnem delu bomo uporabljali imunofenotipske in molekularne metode. Rezultate histoloških analiz bomo primerjali z rezultati pretočno citometričnih preiskav. Prav tako bomo poskušali ugotoviti ali so za MCL značilne dodatne translokacije kot so recimo c-myc (takoimenovani »double hit« limfom plaščnih celic) in vpliv le teh na sestavo TMO in prognozo bolezni. Rezultati raziskave bodo pomembno vplivali na razumevanje nastanka MCL, njihovo nadaljnjo klasifikacijo in prinesli nova spoznanja pomembna za načrtovanje zdravljenja. Lahko bi imele tudi vpliv na spremembe v terapijskem pristopu.

* **prof. dr. Vesna Zadnik, dr. med. (****vzadnik@onko-i.si****)**

**Raziskovalno področje mentorice:** onkološka epidemiologija

**Ustanova:** Onkološki inštitut Ljubljana, sektor Epidemiologija in register raka

**Raziskovalno področje po ARRS:** 3.08 Javno zdravstvo

Raziskovanje bo potekalo v okviru projekta P3-0429 SLORApro: Slovenski raziskovalni program za celostno obravnavo raka.

**Raziskovalna tema:**

V svojem raziskovalnem delu se bo kandidat naslonil na podatke Registra raka RS, vključil pa se bo tudi v razvoj in nadgradnjo obstoječe metodologije za zbiranje in obdelavo populacijskih podatkov onkoloških bolnikov (povezovanje epidemioloških podatkov z genetskimi in tkivnimi bankami). Ožje področje raziskovalnega dela bo razvoj in uvajanje sodobnih metod s področja onkološke genetske epidemiologije v slovenski prostor. Od kandidata se pričakuje, da bo izobraževanje nadaljeval na doktorskem študiju biostatistike, pomemben del svojega raziskovalnega dela pa bo opravil v okviru naše raziskovalne skupine, ki deluje na Inštitutu za biomedicinsko informatiko. Mladi raziskovalec bo  sodeloval tudi z vodilnimi raziskovalci svojega delovnega področja v tujini, s katerimi je naša raziskovalna skupina tudi sicer v tesnih stikih. Kandidati morajo imeti interes za raziskovanje v epidemiologiji, priporočeni so dobri temelji s področja biologije človeka in matematike/statistike, poznavanje modernih informacijskih tehnologij in programiranja ter solidno znanje angleškega jezika.

1. Kandidat za mladega raziskovalca mora izpolnjevati naslednje pogoje:
* še nima zaključenega doktorata znanosti oz. pridobljenega znanstvenega naslova doktor/doktorica znanosti;
* še ni bil zaposlen kot mladi raziskovalec;
* od zaključka študijskega programa druge stopnje oziroma izobrazbe, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven oziroma prijemljivega študijskega programa, doseženega v tujini, niso pretekla več kot 4 leta;
* povprečna ocena vseh izpitov in vaj (brez diplome) na študijskem programu prve stopnje in študijskem programu druge stopnje vsaj 8.

Če je kandidat za mladega raziskovalca koristil dopust iz naslova zavarovanja za starševsko varstvo v trajanju najmanj šestih mesecev v času od zaključka študijskega programa druge stopnje oziroma študijskega programa, s katerim izpolnjuje pogoje za vpis v doktorski študijski program, se obdobje iz tretje alineje prvega odstavka temu ustrezno podaljša. Enako velja tudi v primeru odsotnosti zaradi dalj časa trajajoče bolezni, ki mora biti dokumentirano izkazana, v trajanju skupno najmanj šest mesecev.

Ne financirajo se kandidati za mlade raziskovalce, ki se ob podpisu pogodbe vpisujejo v dodatno leto študijskega programa tretje stopnje oziroma so navedeni status že izkoristili, kandidatov, ki so prek agencije že bili financirani v programu mladih raziskovalcev, in kandidatov, ki že imajo opravljen doktorat znanosti.

1. **Merila za ocenjevanje kandidatov**
* povprečna ocena vseh izpitov in vaj (brez diplome) na študijskem programu prve stopnje in študijskem programu druge stopnje vsaj 8; če kandidat še ni zaključil študijskega programa druge stopnje mora imeti opravljenih najmanj 80 odstotkov vseh izpitov in vaj;
* vpis v študijski program tretje stopnje;
* prejete nagrade oziroma priznanja;
* objavljeni članki;
* sodelovanje pri raziskovalnem delu;
* ocena razgovora s kandidatom.
1. **Čas financiranja**

Usposabljanje mladega raziskovalca se financira do doktorata znanosti, vendar največ štiri leta. Če bo kandidat za mladega raziskovalca ob nastopu zaposlitve vpisan v drugi letnik doktorskega študijskega programa, se njegovo usposabljanje financira do doktorata znanosti, vendar največ tri leta.

Mladi raziskovalec je v obdobju usposabljanja financiran iz sredstev PSF-O največ v obsegu 4 FTE ne glede na trajanje obdobja financiranja.

Prejemnik pošlje v roku 30 dneh sporočilo ARRS podatek o uspešnem zaključku usposabljanja mladega raziskovalca ter datum pridobitve naziva doktorja znanosti.

Predvideni začetek financiranja usposabljanja mladih raziskovalcev bo 1. oktober 2023, glede na proračunske možnosti. Način financiranja in drugi pogoji usposabljanja mladih raziskovalcev so določeni v internih aktih OI, Uredbi o financiranju znanstvenoraziskovalne dejavnosti iz Proračuna Republike Slovenije (Uradni list RS, št. 35/22) in Splošnem aktu o stabilnem financiranju znanstvenoraziskovalne dejavnosti (Uradni list RS št. 87/2022).

1. **Prijava mora vsebovati**
* Življenjepis,
* Dokazilo o :
* opravljenem študijskem programu prve stopnje in študijskem programu druge stopnje
* *za 1. stopnjo:* fotokopija diplome s celotno prilogo k diplomi;
* *za 2. stopnjo*: fotokopija diplome s celotno prilogo k diplomi[[1]](#footnote-1)

**in**

* **prilogo k diplomi** oziroma prilogi k diplomama, če se kandidat za mladega raziskovalca vpisuje v prvi letnik študijskega programa tretje stopnje,
* oziroma **potrdilo** o opravljenih izpitih in vajah, če mlademu raziskovalcu diploma še ni bila podeljena (Velja v primeru, ko ima kandidat opravljenih najmanj 80% vseh izpitov in vaj. Pri tem mora oddati prav tako uradno **potrdilo o povprečni oceni**, iz katerega je razvidno število vseh študijskih obveznosti in do tedaj opravljenih izpitov in vaj (brez diplome) na študijskem programu prve in študijskem programu druge stopnje ter **pisno izjavo**, da bo diplomiral in Onkološkemu inštitutu do 20. 9. 2023 predložiti **potrdilo o diplomiranju** in **potrdilo o opravljenih vseh izpitih in vajah**).

**in**

* potrdilo o vpisu na akreditiran doktorski študijski program v RS, če je prijavitelj že vpisan;
* V kolikor kandidat za mladega raziskovalca ni opravil študijskega programa prve stopnje oziroma študijskega programa druge stopnje oziroma magistrskega študija v Republiki Sloveniji, mora poslati tudi:
1. **odločbo** visokošolskega zavoda o priznavanju tujega izobraževanja za namen izobraževanja v Republiki Sloveniji (Če prijavitelj še nima prej omenjene odločbe, priloži **pisno izjavo**, da bo pridobil odločbo in predložil fotokopijo odločbe do 20. 9. 2023 (prijavitelji naj upoštevajo, da postopek priznavanja po Zakonu o vrednotenju in priznavanju izobraževanja (Ur. l. RS, št. 87/11, 97/11 – popr., 109/12) lahko traja 2 meseca);

**in**

1. **pretvorbo** povprečne ocene vseh izpitov in vaj študijskega programa prve stopnje oziroma študijskega programa druge stopnje glede na sistem ocenjevanja, ki se izvaja na visokošolskih zavodih v Republiki Sloveniji, ki jo pripravi RO, kjer se izvaja usposabljanje, upoštevaje sistem ocenjevanja v tujini opravljenega izobraževanja

Prijavitelji **lahko** priložijo tudi naslednje priloge:

* dokazilo o prejeti univerzitetni Prešernovi nagradi ali Prešernovi nagradi članice oziroma tej nagradi enakovredni drugi nagradi članice;
* dokazilo o avtorstvu ali soavtorstvu znanstvenih člankov;
* kandidatov opis dosedanjega sodelovanja pri razvojno-raziskovalnem delu.

**7. Način prijave in rok za oddajo vlog**

**Rok za oddajo popolnih vlog je petek, 21.7. 2023.** Vloge se pošljejo priporočeno po pošti na naslov: **Onkološki inštitut Ljubljana, Kadrovska služba, Zaloška 2, 1000 Ljubljana,** lahko pa se oddajo tudi osebno v Kadrovsko službo Onkološkega inštituta do dne**, 21.7. 2023, do 14. ure**. Nepravočasne vloge bodo z obvestilom zavržene. Vloge z nepravilno označeno ovojnico ne bodo predmet izbire in bodo vrnjene pošiljatelju.

Vloge morajo prijavitelji dostaviti v zaprti ovojnici z oznako »**NE ODPIRAJ – PRIJAVA«** ter **z oznako »Javni razpis za mladega raziskovalca v letu 2023, ime in priimek mentorja ter ime in priimek prijavitelja«**.

Izbor kandidatov, ki se prijavijo na javni razpis Onkološkega inštituta, opravi inštitut v soglasju z izbranim mentorjem. Mentor preveri izpolnjevanje pogojev kandidatov ter jih pisno oceni glede na postavljena merila za ocenjevanje.

Onkološki inštitut Ljubljana bo sklenil delovno razmerje z izbranim mladim raziskovalcem za določen čas usposabljanja za pridobitev doktorata znanosti, v skladu z določbami Pravilnika o mladih raziskovalcih in njihovih mentorjih na OI.

Prijavitelji so dolžni spremljati vsa obvestila, informacije in navodila v zvezi s predmetnim razpisom, ki jih Onkološki inštitut objavi na svojem spletnem naslovu: www.onko-i.si, ter ta obvestila, informacije in navodila upoštevati kot sestavni del javnega razpisa.

*Tujci lahko izpolnjujejo prijavo v angleškem jeziku.*

**8. Odpiranje vlog**

Odpiranje vlog zaradi pričakovanega večjega števila vlog ne bo javno. Odpiranje vlog se izvede v prostorih Onkološkega inštituta v petih delovnih dneh od izteka roka za oddajo vlog.

V primeru formalno nepopolnih vlog bodo prijavitelji v roku 8 dni od odpiranja vlog pisno pozvani k dopolnitvi vloge. Prijavitelji bodo lahko vlogo dopolnili v roku 5 delovnih dni od prejema poziva za dopolnitev. Vloga, ki je prijavitelj ne bo dopolnil v roku v skladu s pozivom za dopolnitev, se v nadaljnjih postopkih ne bo obravnavala.

**9. Ocenjevanje vlog**

Izpolnjevanje pogojev prijaviteljev v skladu s 3. točko javnega razpisa preverijo mentorji, h katerim se prijavitelji prijavljajo, ter pisno ocenijo prijavitelje glede na postavljena merila iz 4. točke javnega razpisa.

**10. Obveščanje o izboru**

Prijavitelji bodo o izidu javnega razpisa obveščeni do 15.8.2023.

**11. Razpisna dokumentacija**

Razpisna dokumentacija (besedilo razpisa, navodilo, obrazci oz. priloge) je z dnem objave javnega razpisa na Zavodu RS za zaposlovanje (http://www.ess.gov.si/) dosegljiva na spletni strani Onkološkega inštituta (www.onko-i.si).

12. Dodatne informacije

Kandidati lahko dodatne informacije v zvezi z javnim razpisom dobijo pri strokovni službi po elektronski pošti: raziskovanje@onko-i.si, do najkasneje 21.7. 2023 do 14 ure.

\*Izraz mladi raziskovalec je zapisan v moški slovnični obliki in je uporabljen kot nevtralen za ženske in moške.

1. če prijavitelj do prijave še ni diplomiral mora podati pisno izjavo, da bo diplomiral in predložil potrdilo o opravljeni diplomi s prilogo k diplomi do vključno **20.9.2023**; [↑](#footnote-ref-1)